61978J0085
ΑΠΟΦΑΣΗ ΤΟΥ ΔΙΚΑΣΤΗΡΙΟΥ
της 12ης Δεκεμβρίου 1978 (
*1
)
Αντικείμενο της υποθέσεως:
Ερμηνεία του άρθρου 16 του κανονισμού του Συμβουλίου 19, της 4ης Απριλίου 1962, περί σταδιακής εγκαθιδρύσεως κοινής οργανώσεως αγοράς στον τομέα των σιτηρών.
Διατακτικό της αποφάσεως:
1)
Το ζήτημα αν μια αίτηση χορηγήσεως πιστοποιητικού εισαγωγής, βάσει του άρθρου 16, παράγραφος 1, πρώτη φράση, του κανονισμού του Συμβουλίου 19, της 4ης Απριλίου 1962, περί βαθμιαίας εγκαθιδρύσεως κοινής οργανώσεως αγοράς στον τομέα των σιτηρών, μπορεί να ανακληθεί και ποια είναι τα αποτελέσματα μιας τέτοιας ανακλήσεως, πρέπει να αποφασιστεί, λαμβανομένου υπόψη του συστήματος που θεσπίζει ο εν λόγω κανονισμός, ομού με τον κανονισμό του Συμβουλίου 130, της 23ης Οκτωβρίου 1962, που προβλέπει παρέκκλιση από το άρθρο 17 του κανονισμού 19 του Συμβουλίου όσον αφορά τον καθορισμό εκ των προτέρων της εισφοράς για ορισμένα προϊόντα, βάσει του κοινοτικού δικαίου.
2)
Λαμβανομένου υπόψη του προβλεπόμενου από τους κανονισμούς του Συμβουλίου 19 και 130 συστήματος, μια αίτηση που αποβλέπει στην έκδοση πιστοποιητικού εισαγωγής δεν μπορεί να ανακληθεί από τον αιτήσαντα λόγω λάθους κατά τη δήλωση της βουλήσεώς του όσον αφορά την επιλογή, που επιτρέπει ο κανονισμός 130, μεταξύ της εφαρμογής της εισφοράς κατά την ημέρα της αιτήσεως και της εφαρμογής της εισφοράς κατά την ημέρα της εισαγωγής.
Πρόταση του γενικού εισαγγελέα:
Πρότεινε να δοθεί η εξής απάντηση:
α)
Καταρχήν, πρέπει να δοθεί η απάντηση, σύμφωνα με το κοινοτικό δίκαιο, στο αν μια αίτηση χορηγήσεως πιστοποιητικού εισαγωγής, βάσει του άρθρου 16, παράγραφος 1, του κανονισμού 19/62/ΕΟΚ μπορεί να ανακληθεί και ποια είναι τα αποτελέσματα μιας τέτοιας ανακλήσεως.
β)
Η ανάκληση μιας τέτοιας αιτήσεως, λόγω λάθους κατά τη δήλωση του αιτήσαντος δεν αποκλείεται κατά το κοινοτικό δίκαιο. Λαμβανομένου, όμως, υπόψη του συστήματος των πιστοποιητικών και της παροχής ασφαλείας του οποίου η λειτουργία πρέπει να διαταράσσεται όσο το δυνατόν λιγότερο, είναι αναγκαίο όπως ο αιτών ελέγχει, αμέσως μετά τη λήψη του πιστοποιητικού, το περιεχόμενό του και όπως ανακαλεί αμέσως την αίτησή του. Στο πλαίσιο αυτού του περιορισμού που απαιτεί η οικονομία του συστήματος, δεν έχει σημασία το αν το λάθος οφείλεται ή όχι σ' αυτόν που επιθυμεί να ανακαλέσει τη δήλωσή του.
γ)
Πρέπει να δοθεί η απάντηση, σύμφωνα με το κοινοτικό δίκαιο, στο ερώτημα αν, ενώπιον εσφαλμένης δηλώσεως, η απλή δήλωση της ανακλήσεως στις αρμόδιες αρχές είναι επαρκής ή αν παρίσταται ανάγκη ασκήσεως προσφυγής ενώπιον των δικαστηρίων κατά του εκδοθέντος πιστοποιητικού.
δ)
Η νόμιμη ανάκληση της αιτήσεως χορηγήσεως ενός πιστοποιητικού — ενδεχομένως με προσφυγή — συνεπάγεται την ακύρωση του πιστοποιητικού εισαγωγής, και συνεπώς, της υποχρεώσεως εισαγωγής της οποίας την εκτέλεση εγγυήθηκε η παροχή ασφαλείας. Η κατάπτωση της ασφαλείας δεν μπορεί, κατά συνέπεια, να επέλθει.
(
*1
)	Γλώσσα διαδικασίας: η γερμανική.